Kétszer annyian kapnának ingyenes vakcinát
Főoldal / Egészségügy / Cikkek / Kétszer annyian kapnának ingyenes vakcinát
Duplájára emelkedhet Magyarországon az ingyenesen beadott inluenza elleni oltások száma. Magyarországon jelenleg elvileg 1,3 millió ember kaphat ingyen védőoltást, így például a krónikus betegek, a 60 év felettiek.
A lépéssel nemcsak a megbetegedések és az ezzel járó szövődmények számát lehet visszaszorítani, de egy esetleges influenza világjárvány ellen is nyújtana bizonyos fokú védelmet -mondta Kökény Mihály, a parlament egészségügyi bizottságának szocialista elnöke.
Egyelőre azt nem tudják még, hogy mikortól kaphatnak többek ingyen a szerből és kiket érinthet majd a kedvezmény. Az egészségügyi bizottság szerdai ülésén tájékoztatót hallgatott meg az influenza világjárvány elleni felkészülés helyzetéről.
A magánvállalatok érdeke is
Kökény Mihály szerint érdemes lenne továbbá itthon is meghonosítani azt a külföldön már bevett gyakorlatot, hogy a stratégiai ágazatokban a magánvállalatok is készleteznek gyógyszereket dolgozóiknak, illetve felvilágosító előadásokat tartanak nekik.
Magyarországon jelenleg elvileg 1,3 millió ember kaphat ingyen védőoltást, így például a krónikus betegek, a 60 év felettiek. A térítésmentes vakcináknak január közepéig körülbelül a 80 százalékát használták fel.
Az egészségügyi bizottság szerdai ülésén ismét szóba került annak lehetősége, hogy duplájára kellene emelni az ingyenes oltások számát márcsak azért is, mert a keresztimmunitás miatt az oltások bizonyos fokú védettséget nyújtana egy esetleges világjárvány esetén akkor is, más típusú vírus jelentkezne.
Arról, hogy kik tartoznának a kedvezményezett körbe, illetve mikortól lenne érvényes nem lehet részleteket tudni. Kökény Mihály csak annyit mondott: belátható időn belül.
Változhat az oltóanyag
Magyarország egyébként nemzetközi összehasonlításban is jó helyen áll a felkészülésben, az Európai Uniós járványügyi központja legalábbis jónak minősítette Magyarország felkészülését.
Felhívták ugyanakkor a figyelmet arra, hogy az influenza elleni gyógyszerkészletek között vannak oylanok, amikkel szemben ellenállás alakult ki, így elképzelhető, hogy változni fog az ajánlott termékek köre - mondta Kökény Mihály.
Az egészségügyi bizottság rendszeresen áttekinti a világjárvány elleni felkészülés állását, nincs jel arra, hogy nőtt volna a fenyegetettség.
Legutóbb frissült: 2008.02.28 09:27